Ѻба́че да не бу́детъ благодаре́ніе я́коже ѻ́нагѡ фарісе́а, други́хъ ѡсужда́ющее, себе́ же ѡправда́ющее: но па́че я́кѡ мно́жае всѣ́хъ до́лжно су́щее, и ѿ недоумѣ́нія благодаря́щее, и со у́жасомъ разсмотря́ющее неизрече́нное долготерпѣ́ніе бж҃іе: не то́чію же, но и диви́тися подоба́етъ, ка́кѡ препѣ́тый бг҃ъ не ѡску́денъ сы́й, пріе́млетъ ѿ на́съ благодаре́ніе, па́че же раздража́ющихъ и ѡгорча́ющихъ єго̀ при́снѡ при толи́кихъ и таковы́хъ благодѣя́ніяхъ єгѡ̀, ѻ́бщихъ и ѻсо́бенныхъ, ѡ ни́хже писа̀ григо́рій бг҃осло́въ и про́чіи ѻтцы̀, не то́чію тѣле́сныхъ, но и душе́вныхъ, мно́гими ѡ́бразы, и́хже нѣ́сть числа̀